Honde takel atleet in kompleksMogotsi Kalaeamodimo (Foto: Verskaf) ’n Kranige atleet is Saterdagoggend deur twee honde in ’n woonkompleks in Magaliesburg in Gauteng gegryp toe hy deur die kompleks gehardloop het ter voorbereiding vir volgende week se Soweto-marathon. Dit is die tweede keer dat dié honde iemand in die woonkompleks takel, vertel Mogotsi Kalaeamodimo (54) aan Maroela Media. Kalaeamodimo vertel dat hy vanoggend oudergewoonte deur die Magaliesburg Country Estate gehardloop het met die idee om 21 km af te lê ter voorbereiding vir die marathon wat ŉ kwalifiseringsmarathon vir die Comrades is. Hy het egter net die 14 km-merk oorgesteek toe die twee honde om omstreeks 07:05 op hom afgestorm het. Hy vertel dat die eienaar van die honde besig was om die tuin in sy erf nat te lei toe Kalaeamodimo verby gehardloop het. Die honde was in die stadium saam met die eienaar se 12-jarige seun in die erf en dié het tevergeefs probeer om die honde terug te hou. Die honde het uit sy arms geruk en op die atleet afgepeil gevolg deur verskeie babahondjies. “Die een het eers gekom en toe die ander een. Die een het aan een van die tekkies aan my voet gegryp en getrek. Ek het grond toe geval en toe kom die ander een vir my. Ek kon darem die een gryp en van my probeer weghou totdat die man en sy seun die honde van my kon afkry.” Kalaeamodimo vertel dat hoewel hy in ’n mate lig van die voorval afgekom het, hy wel sy elmboog en pelvis met die val seergemaak het. Sy oefenhorlosie is ook in die proses gebreek. Die honde wat Mogotsi Kalaeamodimo getakel het. (Foto: Verskaf) Die eienaar van die honde het om verskoning gevra vir die voorval en aangebied om Kalaeamodimo na ’n dokter te neem. Hy het dié versoek van die hand gewys en sal Maandag na sy dokter gaan om te hoor of hy steeds aan die komende marathon sal kan deelneem. Indien sy beserings van so ŉ aard is dat hy nie sal kan deelneem nie, gaan Kalaeamodimo ’n saak teen die eienaar van die honde aanhangig maak, aangesien hy soveel van sy tyd en geld in die voorbereiding daarvoor belê het. “Dit maak mens kwaad, want dit is nie die eerste keer dat inwoners oor dié honde kla nie. Dieselfde honde het vantevore ook ’n sekerheidswag in die kompleks gegryp. Wat as die honde iemand kleiner volgende keer gryp? Dit kon soveel erger gewees het.” Die eienaar van die honde kon nie vir kommentaar bereik word nie.